เอกชน 22 รายแห่ประมูลข้าว 3.75 แสนตัน
เอกชน 22 รายแห่ประมูลข้าว 3.75 แสนตัน จับตา &#8220;พาณิชย์&#8221; ไฟเขียวอนุมัติขายข้าวเหนียวหลังกดราคาซื้อต่ำกว่าตลาดเกือบหมื่นบาท ด้านแคปปิตัลซีเรียลจ่อซื้อยกล็อต
21 ม.ค. 2553

เอกชน 22 รายแห่ประมูลข้าว 3.75 แสนตัน จับตา “พาณิชย์” ไฟเขียวอนุมัติขายข้าวเหนียวหลังกดราคาซื้อต่ำกว่าตลาดเกือบหมื่นบาท ด้านแคปปิตัลซีเรียลจ่อซื้อยกล็อต 
นายวิจักร วิเศษน้อย อธิบดีกรมการค้าต่างประเทศ เปิดเผยว่า การเปิดซองเสนอราคาซื้อข้าวสารในสต๊อกรัฐบาลสำหรับส่งออกจำนวน 3.75 แสนตัน แบ่งเป็นข้าวขาว 3 แสนตัน และข้าวเหนียว 7.5 หมื่นตัน มีผู้เข้าร่วมประมูลครั้งนี้ 25 ราย แต่ยื่นซองเสนอราคาเพียง 22 ราย โดยราคาที่เสนออยู่ในเกณฑ์ที่จะเจรจาต่อรองได้ ซึ่งคณะกรรมการเจรจาระบายข้าวจะเริ่มเจรจาต่อรองกับผู้ส่งออกที่เสนอราคาที่ผ่านเกณฑ์ทุกรายวันนี้ (22 ม.ค.) แต่ถ้าใครไม่ผ่านเกณฑ์ราคาก็จะไม่เจรจาต่อรองด้วย 
“เกณฑ์ที่กำหนด คือ ราคาตลาด หักค่าใช้จ่ายต่างๆ เช่น ค่าขนส่ง ค่าเสื่อมสภาพ ออกไปแล้ว มีราคาดีที่สุด ก็จะขายให้ โดยหลักในการเจรจาจะเจรจากับผู้ที่เสนอราคาผ่านเกณฑ์ทุกราย และให้เพิ่มราคาเข้ามา” นายวิจักร กล่าว         
นายวิจักร กล่าวว่า ข้าวที่เปิดประมูลขายครั้งนี้ จะได้ราคาดี เพราะมีผู้ส่งออกสนใจเสนอซื้อเข้ามามาก เพราะขณะนี้แนวโน้มราคาข้าวในตลาดโลกอยู่ในช่วงขาขึ้น จากการที่ประเทศผู้ผลิต ผลผลิตข้าวหมดแล้ว และความต้องการซื้อข้าวยังมีเข้ามาอย่างต่อเนื่อง โดยคาดว่าจะสรุปผลการเจรจาต่อรองเสนอให้นางพรทิวา นาคาศัย รมว.พาณิชย์ ในวันจันทร์ที่ 25 ม.ค. และเสนอเข้าคณะรัฐมนตรี (ครม.) วันอังคารที่ 26 ม.ค.
รายงานข่าวจากกระทรวงพาณิชย์ แจ้งว่า ในการเสนอซื้อข้าวสารครั้งนี้ มียอดรวมเสนอซื้อทั้งสิ้นเกือบ 1 ล้านตัน มูลค่ารวม 1.56 ล้านบาท โดยยอดเสนอซื้อสูงกว่าปริมาณที่เปิดขาย เพราะเป็นการซื้อซ้ำโกดังกัน โดยข้าวขาว 5% นาปรังปี 2551 เสนอซื้อรวม 2.46 แสนตัน ราคา 3,737 ล้านบาท ข้าวขาว 5% นาปี 2551/52 เสนอซื้อรวม 2.2 แสนตัน ราคา 3,539 ล้านบาท ข้าวขาว 5% นาปรัง 2552 เสนอซื้อรวม 3.12 แสนตัน ราคา 5,015 ล้านบาท และข้าวเหนียว 10% ปี 2551/52 เสนอซื้อรวม 2.43 แสนตัน ราคา 3,327 ล้านบาท
ทั้งนี้ ราคาข้าวขาว 5% ที่เสนอซื้อส่วนใหญ่อยู่ที่เฉลี่ยตันละ 1.6-1.62 หมื่นบาท ขณะที่ราคาตลาดปัจจุบันอยู่ที่ตันละ 1.69-1.7 หมื่นบาท ต่ำกว่าราคาตลาดเล็กน้อย แต่มีบางรายที่เสนอราคาตันละ 1.45-1.58 หมื่นบาท ส่วนข้าวเหนียว 10% ได้ราคาเฉลี่ยต่ำสุดตันละ 1 หมื่นบาท สูงสุด 1.71 หมื่นบาท จากราคาตลาดเฉลี่ยตันละ 2.14-2.21 หมื่นบาท 
อย่างไรก็ตาม ในการเสนอซื้อข้าวครั้งนี้ บริษัท แคปปิตัลซีเรียลส์ เสนอซื้อข้าวมากที่สุด โดยเสนอซื้อข้าวขาวเกือบยกล็อตประมาณ 2.8 แสนตัน ส่วนข้าวเหนียว 7.5 หมื่นตัน  รองลงมา ได้แก่ บริษัท เอเชีย โกลเด้นไรซ์ เสนอซื้อข้าวขาวประมาณ 1 แสนตัน และข้าวเหนียว 4.9 หมื่นตัน บริษัท พงษ์ลาภ เสนอซื้อข้าวขาวประมาณ 6 หมื่นตัน ข้าวเหนียว 2.43 หมื่นตัน และบริษัท ซี.พี.อินเตอร์เทรด เสนอซื้อข้าวขาวประมาณ 4 หมื่นตัน ข้าวเหนียว 7,488 ตัน ซึ่งการประมูลครั้งนี้มีบริษัทสยามอินดิก้าเข้าร่วมประมูลด้วย โดยเสนอซื้อข้าวขาวประมาณ 3.5 หมื่นตัน